da en en en fr de da id da nb da da da da da da nb da da de da en en
De Gamle kan nu sammen med KB kalde sig Sjællandsmestre i Twenty20 for Old Boys - Svanholm Cricketklub
Søndag d. 1. juli 2012 kl. 11:17 af Henrik Pfaff
For at være sikker på at vinde lodtrækningen havde Morten Petersson, som holdets anfører, overladt dette meget værdifulde job til viceanfører Søren Clausen, hvilket skulle vise sig at være en yderst fornuftig beslutning. Så da Søren forventeligt vandt lodtrækningen, enedes de to om, at vi skulle til gærdet først. Vejrforholdene var næsten ideelle til en god gang cricket med en del sol og en temperatur i nærheden af 20 grader samt stort set vindstille.
Vores åbnere Jesper Jensen (8) og Allan Majgaard (29) lagde forsigtigt fra land, men formåede alligevel at holde en scoringshastighed på godt 5 pr. over. Nu skal det dog tilføjes, at holdene i denne turnering spiller med 11 mand, og da kampen endvidere var henlagt til den store bane på Svanholm Park, må starttempoet siges at være godkendt. Mere gang i sagerne kom der, da de blev afløst af Rohit Kanaiya (40*) og Kenneth Schwaner-Hansen (39*), men da Køge/Frem så satte Søren Sørensen (3 for 18) til bowle (for øvrigt som død og helvede) kom der desværre gang i mandefaldene, idet Michael Petersson (0), Morten (2) og Jens Bønding (0) alt, alt for hurtigt måtte forlade banen, for til sidst at Mark Skotland (5*) sammen med Kenneth kunne batte innings'en hjem til en score på 132 point. Tilbage uden for banen havde vi Ian Moore, Madhu John, Flemming Søegaard samt 12. mand, fungerende viceanfører og holdets keeper Søren som stående klar i kulisserne.
Med denne score i bagagen var vi godt klar over, at der hermed var lagt op til en jævnbyrdig kamp, da Køges eller for den sags skyld Frem's Sri Lankanske spillere ikke ligefrem er kendt allermest for at stå at parere bolden i en dyb forward-parade. Men da bolden stadig så ganske ny ud, var der håb for vore to åbningskastere om at kunne udnytte dette til noget swing-bowling. Jesper (2 for 13) slap bedst fra opgaven til UG med kryds og slange og Flemming (0 for 25) med en, hvad der må siges, en godkendt indsats. Men Køge/Frem stod nu med Anders Kuhlstrøm (41*) og Søren Sørensen (32) inde, så på dette tidspunkt kunne sejren gå til begge sider. Men alting har jo som bekendt en ende, så da først d'herrer var væk, blev opgaven lidt lettere, og selv om Madhu (0 for 18) blev lidt for dyr, kunne Allan (2 for 20) og Rohit (0 for 24) presse dem så meget, at Jens (1 for 15) kunne runde kampen af, således at deres score blev begrænset til 117 point på samtlige tilladte 20 overs.
Sejren betyder endvidere, at vi tilspillede os retten til at møde et udvalgt hold fra vest ved Forty Clubs årlige generalforsamling i Odense til september. Det skal da lige bemærkes, at vi er forsvarende mestre med en komfortabel sejr fra sidste år i baglommen.
Herefter kunne det ikke gå stærkt nok for alle De Gamle at komme ud til de ventende brusere, for var alle mand klar over, at oppe i baren ventede det liflige og kolde fadøl længselsfuldt på at blive tappet og hældt ned i De Gamles ualmindeligt tørstige halse. Og ganske rigtigt fik alle mand stillet den efterhånden voldsomme tørst oven på den herlige sejr i Forty Øst's årlige Twenty20-turnering.
Svanholm/KB 132 for 5 på 20 overs
Køge/Frem 117 for 6 på 20 overs
Fra en referent, der nu også kan kalde sig Sjællandsmester